b'\n_START_ARTICLE_\nMedeja (Dane Zajc)\n_START_SECTION_\nPovzetek\n_START_PARAGRAPH_\nJason brede prek reke v Jolk, v vodi izgubi obuvalo. Peliasovi h\xc4\x8derki se prestra\xc5\xa1ita, kajti prerokovano je, da bo Peliasu vzel \xc5\xbeivljenje tisti, ki bo pri\xc5\xa1el bos na eno nogo.\n_START_SECTION_\n1. dejanje\n_START_PARAGRAPH_\nJason se je umiril, ne zahteva prestola, Pelias ima njega in Medejo za prijatelja. Toda oblast mu ni ve\xc4\x8d v slast, postaral se je, zato ga obseda \xc5\xbeelja po pomladitvi. H\xc4\x8derki ga svarita, se nor\xc4\x8dujeta, a Pelias trmasto vztraja, naj oni dve izvedeta \xc4\x8darovni\xc5\xa1ki postopek pomladitve. Vendar h\xc4\x8deri tega ne zmoreta, zato Pelias prosi Medejo za pomo\xc4\x8d. Medeja med postopkom Peliasa ubije in s tem Jasonu priskrbi prestol. Ko sku\xc5\xa1ajo dvorjani morilca prijeti, z medejino \xc4\x8darovnijo pobegneta.\n_START_SECTION_\n2. dejanje\n_START_PARAGRAPH_\nJason Medeja in njuna sinova so na begu, smrtno ma\xc5\xa1\xc4\x8devanje jima obljublja Akast, Peliasov sin, i\xc5\xa1\xc4\x8de ju Medejin o\xc4\x8de, saj sta ube\xc5\xbenika na begu iz Kolhide razkosala Medejinega brata Apsirta, da bi zadr\xc5\xbeala zasledovalce. Skrivata se na Kirkinem dvoru; Medeja je brez usmiljenja pripravljena ubiti vsakogar, ki bi jo hotel lo\xc4\x8diti od Jasona._NEWLINE_Begunca pribe\xc5\xbeita v Korint, kralj Kreon jima da zavetje, v njiju je prepoznal prina\xc5\xa1alca usode; zato odkloni Akastovo zahtevo po izro\xc4\x8ditvi. Usoda res deluje: Glauka se zaljubi v Jasona, on postaja nestrpen do Medeje, preseda mu njena demoni\xc4\x8dna resnobnost, mika ga lahkotno \xc5\xbeivljenje Korinta. V slutnji konca Medeja prosi Kirko, naj ju z Jasonom poro\xc4\x8di; svatje so kolhidski mornarji, ki jih je bila Kirka spremenila v svinje. \xc4\x8carovnica jima v \xc4\x8drepinji prihodnosti poka\xc5\xbee Glauko, ki od o\xc4\x8deta zahteva izgon Medeje, da se bo lahko poro\xc4\x8dila z Jasonom. Medeje se polasti obup, od njune silne ljubezni je ostalo le \xc5\xa1e mrtvo oglje. Pridobi si Glaukino zaupanje in ji podari zastrupljeno poro\xc4\x8dno obleko, nato zakolje svoja sinova. Glauka v stra\xc5\xa1nih mukah umre, umre tudi Kreon, ki prihiti h\xc4\x8derki na pomo\xc4\x8d. Prihodnosti ni, Medeja bo v ve\xc4\x8dnost ponavljala svoje stra\xc5\xa1no dejanje, ki je kazen za brezmernost, Jason bo v ve\xc4\x8dnost tovoril svojo krivdo. Klecajo\xc4\x8d pod bremenom svojega sveta - \xc5\xbeenske in krvave\xc4\x8dih otrok - pride v Jolk, da bi na\xc5\xa1el smrt od Akastovega me\xc4\x8da. A Akast v zlomljenem, shiranem starcu ne prepozna Jasona, prepusti ga njemu samemu. Vhrepenenju po "de\xc5\xbeeli steklenih o\xc4\x8di, mirnih, navzgor zasukanih" Jason s svojim bremenom odhaja, izginja v daljavi.'